የአዲስ ፕሪፋብ ገዥዎች ለጠቅላይ ሚኒስትር ጽሕፈት ቤት አቤቱታ አቀረቡ

መፍትሔ ካላገኙ ሰላማዊ ሠልፍ እንወጣለን ብለዋልየአዲስ ፕሪፋብ ተገጣጣሚ ቤቶች አምራች አክሲዮን ማኅበር ቤት ገዢዎች ላጋጠማቸው ችግር የጠቅላይ ሚኒስትር ጽሕፈት በአስቸኳይ መፍትሔ እንዲሰጣቸው አቤቱታ አቀረቡ፡፡ እስከ ነሐሴ 30 ቀን 2009 ዓ.ም.  መፍትሔ የማይሰጣቸው ከሆነ ሰላማዊ ሠልፍ እንወጣለን አሉ፡፡ቤት ገዢዎች ባለፉት ሁለት ዓመታት አዲስ ፕሪፋብ በይዞታው ቤቶቹን መገንባት እንዳልቻለ፣ በዚህም ሳቢያ በእንግልት ላይ መሆናቸውን ገልጸዋል፡፡ነሐሴ 21 2009 ዓ.ም. ቀን ለጠቅላይ ሚኒስትር ጽሕፈት ቤት በአዲስ ፕሪፋብ ማኅተም በተጻፈ ደብዳቤ፣ አክሲዮን ማኅበሩ ከገባበት ቀውስ እንዲወጣ መንግሥት አስፈላጊውን ድጋፍ እንዲያደርግለት ለተለያዩ መሥሪያ ቤቶች ጥያቄ ቢያቀርቡም መፍትሔ ማግኘት እንዳልቻሉ አስታውቀዋል፡፡ለአብነት በተለያዩ ጊዜያት የጠቅላይ ሚኒስትር ጽሕፈት ቤትን ጨምሮ ለከተማና ቤቶች ሚኒስቴር፣ ለንግድ ሚኒስቴር፣ ለፌዴራል ሥነ ምግባር ፀረ ሙስና ኮሚሽን የተለያዩ ደብዳቤዎች ጽፈናል ብለዋል፡፡ ነገር ግን አክሲዮን ማኅበሩ አዲስ ቦርድ እንዲያቋቁም ከተደረገለት ድጋፍ ውጪ የረባ ዕገዛ እንዳልተደረገለት አመልክተዋል፡፡‹‹ነገር ግን ማኅበሩ በተደጋጋሚ ሲያቀርበው የነበረው በቦሌ ክፍለ ከተማ ወረዳ 10 ልዩ ስሙ ቦሌ በሻሌ በሚባለው አካባቢ የሚገኘው 23,000 ካሬ ሜትር ቦታ ላይ የማልማት ጥያቄ እስካሁን መፍትሔ አላገኘም፤›› ሲል በደብዳቤው አስፍረዋል፡፡አክሲዮን ማኅበሩ በይዞታው ላይ ቤቶቹን ለመገንባት በመስከረም ወር 2009 ዓ.ም ለአዲስ አበባ ከተማ ከንቲባ ጽሕፈት ቤት አቤቱታ አቅርቧል፡፡ እስካሁን የመጨረሻ ውሳኔ አልተሰጠበትም፡፡ ‹‹ዛሬ ነገ እየተባለ ጉዳዩ እየተንከባለለ ነው፤›› ሲሉ የማኅበሩ ዋና ሥራ አስኪያጅ አቶ ቴዎድሮስ ሥዩም ለሪፖርተር ተናግረዋል፡፡አክሲዮን ማኅበሩ የሆሴዕ ሪል ስቴት ዋና ሥራ አስኪያጅ  አቶ የማነ ገብረ ሥላሴና የአዲስ ፕሪፋብ ሥራ አስኪያጅ በነበሩት አቶ ፍቅረ ማርም ዓለሙ መካከል በ2005 ዓ.ም. በተደረገ የእሽሙር ሽርክና ምክንያት የቦታው ካርታ አዲስ ፕሪፋብ እጅ እያለ፣ አቶ የማነ ካርታው ጠፍቶብኛል በማለት ሌላ ካርታ እንዳወጡና ቦታውም ላይ ከ27 ሚሊዮን ብር በላይ ወጪ ግንባታዎች እንዳካሄዱ በደብዳቤው ተገልጿል፡፡ስለጉዳዩ ሪፖርተር ያነጋገራቸው አቶ የማነ ግን፣ ‹‹ጉዳዩ በሕግ የተያዘና በሕግ ማለቅ ያለበት ነው፤›› ብለዋል፡፡  የሞራል ድቀትና የገንዘብ ኪሳራ በማኅበሩ አባላት እየደረሰ እንደሆነና አብዛኞቹንም ተስፋ እያስቆረጠ ስለሆነ፣ መፍትሔ ሳይዘገይ እንዲሰጥ አክሲዮን ማኀበሩ ጠይቋል፡፡ እስከ ነሐሴ 30 ቀን 2009 ዓ.ም. መልስ ካልተገኘ አባላቱ ሰላማዊ ሠልፍ እንደሚወጡ አክለዋል፡፡ከስምንት ዓመት በፊት በስድስት መሥራቾቹና በ42 ሚሊዮን ብር መነሻ ካፒታል የተቋቋመው አዲስ ፕሪፋብ፣ 863 ባለአክሲዮኖች እንደነበሩት ለማወቅ ተችሏል፡፡